ইজ্জউদ্দিন আল-কাসসাম

**ইজ্জউদ্দিন আবদুল কাদির ইবনে মুস্তাফা ইবনে ইউসুফ ইবনে মুহাম্মদ আল-কাসসাম** (১৮৮১ বা ১৮৮২ – ১৯৩৫) () ছিলেন ১৯২০ ও ১৯৩০-এর দশকে সক্রিয় একজন সিরিয়ান মুসলিম ধর্মপ্রচারক। তিনি লেভান্টে ব্রিটিশ এবং ফরাসি ম্যান্ডেট শাসনের বিরুদ্ধে স্থানীয় প্রতিরোধ আন্দোলনে নেতৃত্ব দেন। আল-কাসসাম জায়নবাদের বিরুদ্ধে সশস্ত্র প্রতিরোধের অন্যতম প্রধান ব্যক্তিত্ব হিসেবে পরিচিত।

মিশরের আল-আজহার বিশ্ববিদ্যালয়ে অধ্যয়নের পর আল-কাসসাম উসমানীয় শাসনের শেষভাগে সিরিয়ার নিজ শহর জাবলাহে ফিরে এসে ইসলামি পুনর্জাগরণবাদী কর্মকাণ্ড শুরু করেন। পরবর্তীতে তিনি লিবিয়ায় গিয়ে ইতালীয় শাসনের বিরুদ্ধে লিবিয়ান প্রতিরোধের সমর্থক হয়ে ওঠেন এবং সেখানে বিভিন্ন সময়ে তহবিল ও যোদ্ধা সংগ্রহে সক্রিয় ভূমিকা পালন করেন।

১৯১৯-২০ খ্রিষ্টাব্দে তিনি উত্তর সিরিয়ায় ফরাসি ম্যান্ডেটরি বাহিনীর বিরুদ্ধে লড়াইরত ইবরাহিম হানানুর নেতৃত্বাধীন বিদ্রোহী বাহিনীর সঙ্গে যোগ দেন। বিদ্রোহীরা পরাজিত হলে আল-কাসসাম ফিলিস্তিনে অভিবাসী হন এবং একজন মুসলিম ওয়াকফ কর্মকর্তা হিসেবে কর্মজীবন শুরু করেন। সেখানে তিনি ফিলিস্তিনি আরব কৃষকদের দুরবস্থা তুলে ধরে তাদের অধিকার রক্ষায় উদ্বুদ্ধ করতে থাকেন।

১৯৩০-এর দশকে তিনি স্থানীয় যোদ্ধাদের সংগঠিত করে একটি সশস্ত্র দল গঠন করেন, যা ব্রিটিশ এবং ইহুদি লক্ষ্যবস্তুর ওপর আক্রমণ চালায়। এক ব্রিটিশ পুলিশ সদস্য নিহত হলে তার সম্পৃক্ততার সন্দেহে পরিচালিত ব্রিটিশ অভিযানে তিনি নিহত হন।

ইসরায়েলি ইতিহাসবিদ টম সেগেভ তাকে *আরব [[জোসেফ ট্রাম্পেলডোর]]* হিসেবে আখ্যায়িত করেছেন। আল-কাসসামের কর্মকাণ্ড ও তার মৃত্যু ১৯৩৬-৩৯ খ্রিষ্টাব্দে ফিলিস্তিনের আরব বিদ্রোহে গুরুত্বপূর্ণ প্রেরণা হিসেবে কাজ করেছে।

## প্রারম্ভিক জীবন
[থাম্ব|ডান|আল-কাসসামের জন্মভূমি [জাবলাহ।]]
আল-কাসসাম উসমানীয় সিরিয়ার উত্তর-পশ্চিমে জাবলাহ নগরীতে জন্মগ্রহণ করেন। তার বাবা আবদুল কাদির ছিলেন উসমানীয় আমলের একজন শরিয়া আদালত কর্মকর্তা এবং কাদেরিয়া তরিকার স্থানীয় নেতা। তার দাদা কাদেরিয়া তরিকার একজন প্রধান শাইখ ছিলেন, যিনি জাবলাহ থেকে ইরাক গমন করেছিলেন। আল-কাসসাম ফিকহে হানাফি মাজহাব অনুসরণ করতেন। তিনি স্থানীয় ইস্তাম্বুলি মসজিদে খ্যাতনামা আলেম শাইখ সালিম তাইয়ারাহর তত্ত্বাবধানে প্রাথমিক শিক্ষা গ্রহণ করেন।

১৯০২ থেকে ১৯০৫ খ্রিষ্টাব্দে আল-কাসসাম আল-আজহার মসজিদে শিক্ষাগ্রহণের উদ্দেশ্যে কায়রো যান। সেখানে তিনি কার তত্ত্বাবধানে পড়াশোনা করেছিলেন তা নিয়ে সূত্রভেদে ভিন্ন তথ্য পাওয়া যায়। কিছু সূত্রে বলা হয়েছে, তিনি মুসলিম সংস্কারবাদী আলেম মুহাম্মদ আবদুহর ছাত্র ছিলেন এবং আবদুহর শিষ্য সালাফিপন্থী রশিদ রিদার সংস্পর্শে এসেছিলেন। তবে অন্যান্য সূত্রে এই দুইজনের সাথে তার প্রত্যক্ষ সম্পর্ক ছিল কিনা সে বিষয়ে নিশ্চিত তথ্য নেই। তা সত্ত্বেও, পরবর্তীতে তার রাজনৈতিক কর্মকাণ্ড ও দৃষ্টিভঙ্গি থেকে মনে করা হয় যে তিনি আবদুহ ও রিদা উভয়েরই চিন্তাধারার প্রভাব গ্রহণ করেছিলেন।

আল-আজহারে অবস্থানকালে তিনি তার ভবিষ্যৎ কর্মকাণ্ডের পরিকল্পনা প্রণয়ন করেন। তিনি ইসলামের স্থবির ব্যাখ্যার বিরোধী ছিলেন। তিনি বিশ্বাস করতেন যে ইসলামকে আধুনিক সময়ে পুনর্জাগরিত হতে হবে এমন এক ইসলাম হিসেবে, যা জিহাদের (পবিত্র সংগ্রাম) মাধ্যমে পশ্চিমা উপনিবেশবাদী আগ্রাসন মোকাবিলা করতে সক্ষম। ১৯০৯ খ্রিষ্টাব্দে তিনি আলেম হিসেবে জাবলাহ ফিরে আসেন এবং একটি কাদেরিয়া মাদ্রাসায় শিক্ষকতা শুরু করেন। সেখানে তিনি কুরআন এবং কাদেরিয়া তরিকার শিক্ষা প্রদান করতেন। পাশাপাশি তিনি ইবরাহিম ইবনে আদহাম মসজিদের ইমাম হিসেবেও দায়িত্ব পালন করেন।

জাবলাহ প্রত্যাবর্তনের পর আল-কাসসাম নৈতিক সংস্কারের মাধ্যমে ইসলামি পুনর্জাগরণ কার্যক্রম শুরু করেন। নিয়মিত নামাজ ও রোজা পালনের প্রতি উৎসাহ প্রদান এবং জুয়া ও মদ্যপানের বিরুদ্ধে কার্যক্রম ছিল তার কর্মসূচির অংশ। তার প্রচেষ্টা জাবলাহ অঞ্চলে উল্লেখযোগ্য প্রভাব ফেলে এবং স্থানীয় জনগণ তার সংস্কারসমূহ গ্রহণ করে। তিনি স্থানীয় উসমানীয় পুলিশের সাথে বন্ধুত্বপূর্ণ সম্পর্ক গড়ে তোলেন এবং তাদেরকে শরিয়া আইন বাস্তবায়নের আহ্বান জানান। কখনো কখনো তিনি তার শিষ্যদেরকে মদ পরিবহনকারী কাফেলা প্রতিরোধে পাঠাতেন। যদিও আল-আজহারে তার কিছু সহপাঠী ও অঞ্চলীয় অভিজাতরা আরব জাতীয়তাবাদকে সমর্থন করতেন, আল-কাসসাম উসমানীয় সাম্রাজ্যের প্রতি অনুগতই ছিলেন - উসমানীয় কর্তৃপক্ষের সাথে তার সুসম্পর্ক এমনটাই ইঙ্গিত করে। তিনি জাবলাহর অধিকাংশ মানুষের কাছে গভীরভাবে সমাদৃত ছিলেন এবং সেখানে তিনি ধার্মিকতা, সরল আচরণ ও সদাহাস্য স্বভাবের জন্য সুনাম অর্জন করেছিলেন।

## লিবিয়ান প্রতিরোধে সমর্থনদান
 
১৯১১ খ্রিষ্টাব্দের সেপ্টেম্বরে ইতালি কর্তৃক লিবিয়া আক্রমণের পর উসমানীয়-লিবিয়ান প্রতিরোধ আন্দোলনের জন্য আল-কাসসাম জাবলাহতে তহবিল সংগ্রহ করেন এবং একটি বিজয় সঙ্গীত রচনা করেন। জাবলাহ জেলার গভর্নর তহবিল সংগ্রহের উপর নিয়ন্ত্রণ প্রতিষ্ঠার চেষ্টা করেন। কিন্তু স্থানীয় জনগণ আল-কাসসামের কাছেই অনুদান প্রদান অব্যাহত রাখায় গভর্নর তাকে কারাগারে পাঠানোর উদ্যোগ নেন এবং অভিযোগ তোলেন যে আল-কাসসাম উসমানীয় সরকারের বিরুদ্ধে কাজ করছেন। তবে সরকারি তদন্তে আল-কাসসাম সম্পূর্ণ নির্দোষ প্রমাণিত হন এবং ঘটনার পর গভর্নরকে পদচ্যুত করা হয়।

১৯১২ খ্রিষ্টাব্দের জুন মাসে একটি জুমার খুতবায় আল-কাসসাম ইতালীয়দের বিরুদ্ধে জিহাদে অংশগ্রহণের আহ্বান জানান। ইতিমধ্যে উসমানীয় সামরিক বাহিনীর প্রশিক্ষণপ্রাপ্ত কয়েক ডজন স্বেচ্ছাসেবীকে তিনি সংগঠিত করেন। লিবিয়া অভিযান ও যোদ্ধাদের অনুপস্থিতিতে যোদ্ধাদের স্বজনদের ভরণপোষণের জন্য অর্থ সংগ্রহ করেন। সেই বছরের শেষদিকে তিনি প্রায় ৬০ থেকে ২৫০ জন স্বেচ্ছাসেবী মুজাহিদিন নিয়ে আলেক্সান্দ্রেটা পৌঁছান। সেখান থেকে সমুদ্রপথে উসমানীয় সহায়তা চেয়ে তিনি আবেদন করেন, কিন্তু তা প্রত্যাখ্যাত হয় এবং তাকে জাবলাহ ফিরে যাওয়ার নির্দেশ দেওয়া হয়। সে সময় ইস্তানবুলে নতুন সরকার ক্ষমতায় আসে, যারা লিবিয়ার প্রতিরোধ বাদ দিয়ে বলকান যুদ্ধক্ষেত্রের প্রতি মনোযোগী ছিল। আল-কাসসামের সংগৃহীত অর্থের একটি অংশ দিয়ে জাবলাহতে একটি মাদ্রাসা প্রতিষ্ঠা করা হয় এবং বাকিটুকু ভবিষ্যৎ ব্যবহারের জন্য সংরক্ষণ করা হয়।

## সিরিয়ায় ফরাসি-বিরোধী প্রতিরোধ
থাম্ব|ডান|সিরিয়ার উপকূলে ফরাসি বাহিনী।

প্রথম বিশ্বযুদ্ধ শুরু হলে আল-কাসসাম উসমানীয় সেনাবাহিনীতে যোগ দিয়ে সামরিক প্রশিক্ষণ গ্রহণ করেন। তিনি দামেস্কের নিকটবর্তী একটি ঘাঁটিতে পরিচালিত এক অভিযানে অংশ নেন। যুদ্ধ শেষ হওয়ার আগে তিনি জাবলাহ ফিরে আসেন এবং লিবিয়ার জন্য সংগৃহীত অর্থের অবশিষ্ট অংশ ব্যবহার করে ফরাসি আধিপত্য বিরোধী একটি প্রতিরক্ষা বাহিনী সংগঠিত করেন। তার প্রধান দায়িত্ব ছিল জাবালাহর মিলিশিয়াদের অস্ত্র সংগ্রহের জন্য অর্থ সরবরাহ করা।

১৯১৯ খ্রিষ্টাব্দ নাগাদ ফরাসিরা উত্তর সিরিয়ার উপকূলে প্রবেশ করে। একই সময়ে প্রথম ফয়সাল স্বাধীন আরব রাষ্ট্র হিসেবে রাজতান্ত্রিক সিরিয়া প্রতিষ্ঠা করেন। এ প্রেক্ষাপটে আল-কাসসামের নেতৃত্বাধীন জাবলাহ মিলিশিয়া বহর স্থানীয় ফরাসি-সমর্থিত আলাউয়ি মিলিশিয়াদের বিরুদ্ধে লড়াইয়ে অংশ নেয়। আলাউয়িদের প্রতিহত করা সম্ভব হলেও ফরাসিরা অঞ্চলে নিজেদের নিয়ন্ত্রণ সুসংহত করার পর শীঘ্রই সামনের দিকে অগ্রসর হয়। এ সময় আল-কাসসাম ও তার অনুসারীরা জাবলাহ ত্যাগ করে জাবাল আল-আকরাদের পার্বত্য অঞ্চলে আশ্রয় নেন এবং সেখানে জানকুফা গ্রামের নিকটে একটি ঘাঁটি স্থাপন করেন।

পার্বত্য অঞ্চলে সক্রিয় আরেকটি মিলিশিয়ার কমান্ডার উমর আল-বিতার মৃত্যুবরণ করলে তার দল আল-কাসসামের বাহিনীর সঙ্গে একীভূত হয়, ফলে আল-কাসসামের শক্তি আরও বৃদ্ধি পায়। তবে ফরাসিরা এলাকায় নিয়ন্ত্রণ দৃঢ় করার পর অধিকাংশ ভূমির মালিককে আল-কাসসামের জন্য সহায়তা বন্ধ করতে এবং পরিবর্তে ফরাসি ম্যান্ডেট সরকারকে কর প্রদান করতে বাধ্য করে। এর ফলে আল-কাসসাম ক্রমশ কোণঠাসা হয়ে পড়েন।

১৯২০ খ্রিষ্টাব্দের মে মাসে তিনি তার অনুসারীদের নিয়ে আলেপ্পোর উদ্দেশ্যে জাবাল আল-আকরাদ ত্যাগ করেন এবং সেখানে ইবরাহিম হানানুর নেতৃত্বাধীন ফরাসিবিরোধী বাহিনীর সঙ্গে যোগ দেন। ইবরাহিম হানানু সে সময় ফরাসিদের বিরুদ্ধে লড়াইয়ে নেতৃত্ব দিচ্ছিলেন। তবে পরবর্তী জুলাই মাসে হানানু জিসর আশ-শুগুরে গ্রেপ্তার হন। ফরাসিদের এই সাফল্য এবং আলেপ্পোর আসন্ন পতনের কারণে আল-কাসসাম ও তার দলের সদস্যরা পরে তারতুসে পালিয়ে যান।

## ফিলিস্তিনে কর্মকাণ্ড
### হাইফার প্রতিষ্ঠান
আল-কাসসাম তারতুস থেকে নৌকাযোগে বৈরুত পৌঁছান। সেখান থেকে তিনি হাইফা এবং পরবর্তীতে ম্যান্ডেটরি প্যালেস্টাইনে চলে যান। পরে তার স্ত্রী ও কন্যারাও সেখানে তার কাছে চলে আসেন। ১৯২০-এর দশকের শুরুর দিকে তিনি ইসলামিয়া মাদ্রাসায় শিক্ষকতা করেন, যা শহরের মুসলিমদের পরিচালিত জামিয়াত ইসলামিয়া ওয়াকফ থেকে অর্থায়ন পেত। আল-কাসসাম সাধারণ মানুষের সঙ্গে ঘনিষ্ঠভাবে মিশে থাকতেন; পথচারীরা পরামর্শের জন্য তাকে প্রায়ই আটকাতো, যার ফলে কখনও কখনও মাদ্রাসায় পৌঁছাতে তার দেরি হত। মাদ্রাসা কর্তৃপক্ষ তাকে সময়ের ব্যাপারে চাপ প্রয়োগ করার পর তিনি চাকরি ছেড়ে দিয়েছিলেন।

আল-কাসসাম মৃত্যুর পর পুনর্জাগরণে বিশ্বাস করতেন এবং ফিলিস্তিনের কিছু স্থানীয় প্রথার বিরোধিতা করতেন। এর মধ্যে ছিল ইসলামবহির্ভূত মৃত্যুসংশ্লিষ্ট আচার, সন্তানদের মঙ্গল কামনায় মায়েদের কারমাল পর্বতের নিকটে খিজিরের মাজারে জিয়ারত করা এবং ধর্মীয় স্থানে গোত্রীয় নৃত্য ইত্যাদি - যা তার কাছে কুসংস্কার হিসেবে বিবেচিত হত।

তিনি নিম্নবর্গের মুসলমানদের মধ্যে তার কার্যক্রমকে কেন্দ্রীভূত করেন। শ্রমিকদের জন্য তিনি নৈশ বিদ্যালয় স্থাপন করেন এবং ইমাম হিসেবে প্রথমে জেরিনি মসজিদ ও পরে ইসতিকলাল মসজিদে তাদের ধর্মীয় শিক্ষা দেন। তিনি রাস্তা, পতিতালয় ও হাশিশের আড্ডাগুলো থেকে এ সকল নিম্নবর্গীয় মুসলিমদের খুঁজে বের করতেন। ইহুদিদের কাছে জমি বিক্রি হওয়ার পর উচ্চ গ্যালিলি থেকে বাস্তুচ্যুত হয়ে হাইফায় বসতি স্থাপন করা ভূমিহীন কৃষকরাই তার অনুসারীদের প্রধান অংশ ছিল। উত্তর ফিলিস্তিনের দরিদ্র মুসলমানদের মধ্যে তিনি দ্রুত জনপ্রিয় হয়ে ওঠেন এবং মিলাদুন্নবীর অনুষ্ঠানগুলোতে তাকে প্রায়ই আমন্ত্রণ জানানো হত।

১৯২৯ খ্রিষ্টাব্দে তাকে সুপ্রিম মুসলিম কাউন্সিল হাইফার শরিয়া আদালতে বিয়ে রেজিস্ট্রার হিসেবে নিয়োগ দেয়। এই দায়িত্বে তাকে উত্তরাঞ্চলের গ্রামগুলোতে সফরে যেতে হত। সেখানে তিনি বাসিন্দাদের কৃষি সমবায় গড়ে তুলতে উৎসাহ দিতেন। আমেরিকান ইতিহাসবিদ এডমন্ড বার্ক আল-কাসসামকে বর্ণনা করেছেন এভাবে:
ইসলামি সামাজিক মূল্যবোধে গভীরভাবে অনুপ্রাণিত একজন ব্যক্তি, যিনি ফিলিস্তিনি কৃষক ও উদ্বাস্তুদের দুর্দশা দেখে ব্যথিত হতেন। ব্রিটিশ ম্যান্ডেট ফিলিস্তিনে প্রাচীন সামাজিক কাঠামোর ভাঙন তার কাছে এক বড় ধর্মীয় উদ্বেগের বিষয় ছিল। এই ক্ষোভ রাজনৈতিক দৃষ্টিভঙ্গিকেও প্রভাবিত করে, যা শেষ পর্যন্ত তাকে অস্ত্র হাতে নিতে বাধ্য করে এবং দেশের অনেক উল্লেখযোগ্য রাজনীতিবিদদের পথ থেকে তাকে আলাদা করে দেয়।

সফরকালে তিনি গ্রামবাসীদের উদ্দেশে তার জ্বালাময়ী রাজনৈতিক ও ধর্মীয় বক্তব্যে ব্রিটিশ ও ইহুদিদের বিরুদ্ধে প্রতিরোধে উদ্বুদ্ধ করতেন। তিনি দামেস্কের মুফতি শাইখ বদরউদ্দিন আল-তাজি আল-হাসানির কাছ থেকে ব্রিটিশ ও ইহুদিদের বিরুদ্ধে প্রতিরোধ লড়াইয়ের বিষয়ে ফতোয়াও সংগ্রহ করেছিলেন।

### স্থানীয় নেতাদের সাথে সাক্ষাত
[থাম্ব|ডান|হিযব আল-ইসতিকলালের প্রধান সদস্যরা আল-কাসসাম দলের সাথে ঘনিষ্ঠভাবে যুক্ত ছিলেন। বিশেষ করে বাম দিক থেকে দ্বিতীয় অবস্থানে থাকা [রশিদ আল-হাজ ইবরাহিম|রশিদ আল-হাজ ইবরাহিমের সাথে তার সম্পর্ক ছিল অত্যন্ত ঘনিষ্ঠ।]]

ইসরায়েলি ইতিহাসবিদ শাই লাকমেনের মতে, ১৯২১ থেকে ১৯৩৫ খ্রিষ্টাব্দ পর্যন্ত আল-কাসসাম প্রায়ই জেরুজালেমের গ্র্যান্ড মুফতি মুহাম্মদ আমিন আল-হুসাইনিকে বিভিন্ন বিষয়ে সহযোগিতা করতেন এবং তাদের মধ্যে সুসম্পর্ক বজায় ছিল। আল-কাসসামের বিভিন্ন দাপ্তরিক নিয়োগে মুফতির অনুমতি প্রয়োজন হত। লাকমেনের মতে, ১৯২৯ খ্রিষ্টাব্দের দাঙ্গার পর তাদের সহযোগিতা বৃদ্ধি পায়। একটি সূত্র অনুযায়ী, এ দাঙ্গায় আল-কাসসামের অনুসারীরাও সক্রিয় ছিল। তবে ১৯৩০-এর দশকের মাঝামাঝি সময়ে সম্ভবত আল-কাসসামের স্বাধীন রাজনৈতিক চিন্তাধারার কারণে তাদের মধ্যে দূরত্ব তৈরি হয়।

১৯৩৩ সালে আল-কাসসাম আল-হুসাইনির কাছে একজন দূত পাঠিয়ে ব্রিটিশ শাসনের বিরুদ্ধে সশস্ত্র বিদ্রোহের আহ্বান জানান। আল-হুসাইনি এ প্রস্তাব প্রত্যাখ্যান করেন এবং রাজনৈতিক সমাধানের দিকে অগ্রসর হন।

১৯২৮ থেকে মৃত্যুর আগ পর্যন্ত আল-কাসসাম হাইফায় জামিয়াত আল-শুব্বান আল-মুসলিমিন দলের প্রেসিডেন্ট হিসেবে দায়িত্ব পালন করেছেন। নিম্নশ্রেণির মানুষের সাথে কাজ করাই ছিল তার ব্যক্তিগত অগ্রাধিকার। তবে এই পদ গ্রহণের ফলে তিনি শহরের মধ্যবিত্ত ও শিক্ষিত সেই অংশের সাথেও ঘনিষ্ঠ যোগাযোগ গড়ে তুলতে সক্ষম হন, যারা আরব জাতীয়তাবাদী রাজনৈতিক দল হিযব আল-ইসতিকলাল আল-ফিলিস্তিনের প্রতি আকৃষ্ট ছিল।

তিনি দলের অন্যতম প্রধান সদস্য এবং হাইফা জামিয়াতের প্রাক্তন প্রেসিডেন্ট রশিদ আল-হাজ ইবরাহিমের সাথে নিবিড় সম্পর্ক গড়ে তোলেন। ফিলিস্তিনে জায়নবাদি সম্প্রসারণের বিরুদ্ধে প্রতিরোধ এবং ব্রিটিশ শাসনের বিরোধিতা - এই দুটি লক্ষ্যে মতৈক্যের কারণে ধর্মনিরপেক্ষ ধ্যানধারণার আল-ইসতিকলাল দল ও আল-কাসসামের মধ্যে দূরত্ব আরও কমে আসে। তবে এই দৃষ্টিভঙ্গিই তাদের তৎকালীন ফিলিস্তিনের মূল রাজনৈতিক ধারা থেকে তাদের দূরে সরিয়ে রেখেছিল।

আল-ইসতিকলাল ও জামিয়াতের সদস্যরা তাকে রাজনৈতিক প্রতিপক্ষের আক্রমণ থেকে সুরক্ষা দিতেন। জনপ্রিয়তা বৃদ্ধি পাওয়ায় আল-ইসতিকলাল দলের সঙ্গে যুক্ত ব্যবসায়ীরা তাকে আর্থিকভাবেও সহযোগিতা করতেন।

### সশস্ত্র সংগ্রাম সংগঠন
১৯৩০ বা ১৯৩১ খ্রিষ্টাব্দে আল-কাসসাম অত্যন্ত সচেতনভাবে বাছাইয়ের মাধ্যমে নিজ অনুগামীদের সংগঠিত করে প্রায় এক ডজন পৃথক দলে বিভক্ত করেন। এদের এক অংশ অন্য অংশের সম্পর্কে জানত না। এদের অধিকাংশই ছিল গ্রামীণ কৃষক ও নগরশ্রমিক। সংগঠনের বেশিরভাগ ইউনিট উত্তর ফিলিস্তিনে অবস্থান নিলেও গাজাসহ দক্ষিণাঞ্চলেও তার উল্লেখযোগ্য সমর্থক উপস্থিত ছিল। সে সময় প্রধানধারার ফিলিস্তিনি নেতৃত্ব জায়নবাদী বসতি সম্প্রসারণের বিরোধিতা করলেও ব্রিটিশ কর্তৃপক্ষের সঙ্গে প্রত্যক্ষ সংঘর্ষ এড়িয়ে চলত। কিন্তু আল-কাসসাম জায়নবাদী শক্তির পাশাপাশি ব্রিটিশ শাসনের বিরুদ্ধেও সশস্ত্র প্রতিরোধকে অপরিহার্য বলে মনে করতেন। ফিলিস্তিনের অধিকাংশ জাতীয়তাবাদী নেতা ধর্মনিরপেক্ষ রাজনৈতিক অবস্থানের দিকে ঝুঁকলেও আল-কাসসাম সমগ্র ফিলিস্তিনি সংগ্রামকে ধর্মীয় কর্তব্যবোধের পরিপ্রেক্ষিতে ব্যাখ্যা করতেন। ফিলিস্তিনে ব্রিটিশ শাসন এবং জায়নবাদিদের আধিপত্য উৎখাতের জন্য আল-কাসসাম নৈতিক, রাজনৈতিক ও সামরিক জিহাদের পক্ষে ছিলেন।

যোদ্ধাদের প্রশিক্ষণের সময় আল-কাসসাম চরিত্রগঠন ও নৈতিক উৎকর্ষে বিশেষ গুরুত্ব দিতেন। তিনি তাদের অসহায় ও রুগ্ণ মানুষের সেবা করা, পরিবারের সঙ্গে সুসম্পর্ক বজায় রাখা এবং নিয়মিত নামাজ আদায়ের নির্দেশ দিতেন। তার বিশ্বাস ছিল, একজন শৃঙ্খলাবদ্ধ, সাহসী ও আত্মনিয়োগী যোদ্ধা গড়ে তুলতে এ ধরনের গুণাবলি অপরিহার্য। হাইফার শ্রমিক বস্তিগুলোর কিশোর ও তরুণদের নানামুখী নৈতিক বিপথগামিতা রুখতে তিনি প্রতিনিয়ত উপদেশ ও দিকনির্দেশনা দিতেন। তিনি মনে করতেন, বিবাহ তরুণদের নৈতিক অবক্ষয় প্রতিরোধে কার্যকর ভূমিকা রাখতে পারে; তাই নিঃস্ব অনুসারীদের বিবাহ-ব্যয়ের দায়ভারও তিনি নিজে বহন করতেন। জিহাদের প্রতি সর্বাত্মক আত্মনিবেদনের প্রতীক হিসেবে তিনি অনুসারী পুরুষদের দাড়ি রাখা ও সর্বদা কুরআন সঙ্গে রাখার উৎসাহ দিতেন। বহু অনুসারী নিরক্ষর হওয়ায় তিনি কুরআনকে পাঠ্যবই হিসেবে ব্যবহার করে তাদের পড়তে ও লিখতে শেখান। পাশাপাশি তিনি তাদেরকে কাদেরিয়া তরিকার বিভিন্ন আধ্যাত্মিক অনুশীলনেও উদ্বুদ্ধ করেন।

আল-কাসসামের নেতৃত্বে গঠিত গেরিলা বাহিনী আল-কাফ আল-আসওয়াদ (কালো হাত) নামে পরিচিত হয়। এটি ছিল জায়নবাদবিরোধী ও ব্রিটিশবিরোধী সশস্ত্র সংগঠন। ১৯২৯ খ্রিষ্টাব্দের দাঙ্গার পর এ ধরনের প্রতিরোধ সংগঠনের ভাবনা আরও সুসংগঠিত রূপ লাভ করতে থাকে। সংগঠনের প্রারম্ভিক পর্যায়ে অন্তর্দ্বন্দ্ব দেখা দেয়। আবু ইবরাহিম আল-কবিরের নেতৃত্বাধীন অংশ ব্রিটিশ ও ইহুদি লক্ষ্যবস্তুর বিরুদ্ধে তাৎক্ষণিক আঘাত হানার পক্ষপাতী ছিল। অন্যদিকে আল-কাসসামের নেতৃত্বাধীন অংশ মনে করতেন, তড়িঘড়ি করে আক্রমণ চালালে তা প্রত্যাশিত সাফল্য বয়ে আনবে না। পরবর্তীতে তিনি নিজের পরিকল্পনা প্রকাশ করে দলের অভ্যন্তরে আস্থা পুনর্গঠনের চেষ্টা করেন। আল-কাসসামের সহযোদ্ধা সুবহি ইয়াসিন দাবি করেন, আবু ইবরাহিম আল-কবিরের নেতৃত্বাধীন অংশ উত্তরাঞ্চলে একাধিক আক্রমণ চালিয়েছিল। তবে ১৯৬৯ খ্রিষ্টাব্দে আবু ইবরাহিম এ অভিযোগ অস্বীকার করেন।

১৯৩১ খ্রিষ্টাব্দের ১১ এপ্রিল তিনজন ইয়াগুর সদস্যকে হত্যার মধ্য দিয়ে আল-কাফ আল-আসওয়াদের সশস্ত্র অভিযান শুরু হয়। ১৯৩২ খ্রিষ্টাব্দের গোড়ার দিকে হাইফার ইহুদি বসতির উপকণ্ঠে ব্যর্থ বোমা হামলা, উত্তরের কয়েকটি ইহুদি বসতিতে ধারাবাহিক আক্রমণ এবং এসব হামলা ও অভিযানে অন্তত চারজন নিহত বা আহত হওয়ার ঘটনা সংগঠনের কর্মকাণ্ডকে আরও দৃশ্যমান করে তোলে। ১৯৩২ খ্রিষ্টাব্দের ২২ ডিসেম্বর নাহালালে বোমা হামলায় এক ইহুদি ব্যক্তি ও তার পুত্র নিহত হওয়ার মধ্য দিয়ে এই পর্যায়ের অভিযান শেষ হয়।

১৯৩৫ খ্রিষ্টাব্দে আল-কাসসাম প্রায় দুই শত থেকে আট শত সদস্য সংগঠিত করেন এবং তাদেরকে পাঁচজনের একেকটি দলে বিভক্ত করেন। কৃষকদের জন্য সামরিক প্রশিক্ষণের ব্যবস্থা করা হয়। এসব সেল বোমা ও আগ্নেয়াস্ত্র দিয়ে সজ্জিত ছিল। ইহুদি বসতি এবং ব্রিটিশদের নির্মিত রেললাইনে আক্রমণের উদ্দেশ্যে এই অস্ত্র ব্যবহৃত হত। আল-কাসসাম গ্রামাঞ্চলের দরিদ্র জনগোষ্ঠী ও শহরের নিম্নশ্রেণিকে আন্দোলনে আকৃষ্ট করতে সক্ষম হলেও শহরের অভিজাত মহল তার সংগঠনকে ইতিবাচকভাবে গ্রহণ করেনি। তারা মনে করত, এই আন্দোলন ব্রিটিশ ম্যান্ডেট প্রশাসনের সঙ্গে তাদের রাজনৈতিক ও পৃষ্ঠপোষকতার সম্পর্ককে বিপন্ন করতে পারে।

১৯৩৫ খ্রিষ্টাব্দের অক্টোবর মাসে হাইফা বন্দরে ইহুদি আধাসামরিক সংগঠন হাগানাহর জন্য পাঠানো একটি গোপন অস্ত্র চালান জব্দ হয়। এই ঘটনায় ক্রুদ্ধ ফিলিস্তিনিরা দুবার ধর্মঘট করে। অস্ত্র সরবরাহের এই ঘটনা "সিমেন্ট ঘটনা" বলে পরিচিত। অস্ত্র চালান জব্দের এই ঘটনাই আল-কাসসামকে কর্তৃপক্ষের বিরুদ্ধে সশস্ত্র বিদ্রোহ শুরু করতে উৎসাহিত করেছিল।

## মৃত্যু
[থাম্ব|ডান|[বালাদ আল-শাইখ|বালাদ আল-শাইখে আল-কাসসামের কবর, ২০১০ খ্রিষ্টাব্দ.]]

৮ নভেম্বর ব্রিটিশ কনস্টেবল মোশে রোসেনফেল্ডের লাশ আইন হারুদে পাওয়া যায়। এই হত্যাকাণ্ডের জন্য আল-কাসসাম ও তার অনুসারীদেরকে দায়ী বলে ধারণা করা হয়। এরপর তাকে গ্রেপ্তারের চেষ্টা শুরু হয়। পরিস্থিতি উপলব্ধি করে আল-কাসসাম ও তার বারো জন অনুসারী আত্মগোপনে যাওয়ার সিদ্ধান্ত নেন। তারা হাইফা ত্যাগ করার পর জেনিন ও নাবলুস অঞ্চলের মধ্যবর্তী পাহাড়ি পথ ধরে অগ্রসর হন। তারা দশ দিন ধরে যাত্রা করেন এবং এ সময় স্থানীয় গ্রামবাসীরা তাদের খাদ্যসহায়তা প্রদান করে। পরে শাইখ জাইদের গ্রামে ইয়াবাদের নিকটে একটি গুহায় ব্রিটিশ পুলিশ আল-কাসসামকে ঘিরে ফেলে। ২০ নভেম্বর সেখানে দীর্ঘ লড়াই হয়। লড়াইয়ে আল-কাসসাম ও তার তিন অনুসারী নিহত হন এবং পাঁচজন অনুসারীকে ব্রিটিশরা গ্রেপ্তার করে।

আমেরিকান ইতিহাসবিদ আবদুল্লাহ স্কেলিফার জানান, আল-কাসসামের শেষ প্রতিরোধ সমগ্র ফিলিস্তিনে গভীর প্রভাব বিস্তার করেছিল। তিনি বলেন:

ঘেরাও হওয়ার পর তিনি তার সঙ্গীদের শহীদের মতো মৃত্যুবরণ করতে বলে গুলি চালাতে শুরু করেন। তার প্রতিরোধ এবং মৃত্যুর ধরন তৎকালীন প্রথাগত নেতৃত্বকে বিস্মিত করে। এই ঘটনা ফিলিস্তিনি জনগণকে প্রবলভাবে উদ্দীপ্ত করে। হাইফায় তার জানাজার পথে হাজারো মানুষ পুলিশের সারি অতিক্রম করে। ধর্মনিরপেক্ষ আরব জাতীয়তাবাদী সংগঠনগুলোও তার স্মৃতিকে প্রতিরোধের প্রতীক হিসেবে গ্রহণ করে। এটি ছিল ম্যান্ডেটরি প্যালেস্টাইনের সবচেয়ে বৃহৎ রাজনৈতিক সমাবেশ।

জেরিনি মসজিদে তার জানাজা অনুষ্ঠিত হয়। তার জানাজায় তিন হাজারের বেশি মানুষ উপস্থিত হয়, যার অধিকাংশই ছিলেন কৃষক ও শ্রমজীবী। আল-কাসসাম ও তার নিহত সহযোদ্ধাদের কফিনকে ইয়েমেন, সৌদি আরব এবং ইরাকের পতাকায় আচ্ছাদিত করা হয়। সে সময় আরব বিশ্বের মধ্যে কেবল এই তিনটি রাষ্ট্র স্বাধীন ছিল। তার মৃত্যুর প্রতিক্রিয়ায় হাইফা এবং অন্যান্য ফিলিস্তিনি ও সিরীয় শহরে ধর্মঘট পালিত হয়।

আল-কাসসামকে সাবেক ফিলিস্তিনি গ্রাম বালাদ আল-শাইখের মুসলিম কবরস্থানে সমাহিত করা হয়। এই এলাকা বর্তমানে হাইফার ইহুদি শহরতলী নেশের নামে পরিচিত। ২২ নভেম্বর মিশরের আল-আহরাম পত্রিকায় প্রকাশিত শোকবার্তায় তাকে শহীদ হিসেবে উল্লেখ করে এবং বলা হয়: "আমি আপনাকে মিম্বর থেকে তলোয়ারের দিকে আহ্বান করতে শুনেছি ... মৃত্যুর মাধ্যমে আপনি জীবনকালের চেয়েও বেশি বাগ্মী হয়ে উঠেছেন।"

## স্মরণ
আল-কাসসামের আন্দোলনের সদস্যরা “কাসসামিয়ুন” নামে পরিচিত ছিলেন। তার মৃত্যুর পাঁচ মাস পর তার আধ্যাত্মিক উত্তরসুরি ফারহান আল-সাদির নেতৃত্বে তারা দুইজন ইহুদি বাসযাত্রীকে গুলি করে হত্যা করে। ১৯৩৬–৩৯ খ্রিষ্টাব্দে ফিলিস্তিনে আরব বিদ্রোহ শুরুর অন্যতম প্রধান কারণ ছিল আল-কাসসামের মৃত্যু। কাসসামিয়ুনদের নেতৃত্বে কৃষক ও শহুরে গেরিলারা (*ফাসাইল*) সারা দেশে সশস্ত্র বিদ্রোহ শুরু করতে গুরুত্বপূর্ণ ভূমিকা পালন করে। বিদ্রোহের সূচনায় আল-কাসসামের ঘনিষ্ঠ সহযোদ্ধা আল-সাদি, আবু ইবরাহিম আল-কবির এবং আতিয়াহ আহমাদ আওয়াদ যথাক্রমে জেনিন, উচ্চ গ্যালিলি এবং বালাদ আল-শাইখ অঞ্চলের ফাসাইলের নেতৃত্ব গ্রহণ করেন।

ফিলিস্তিনি আমেরিকান ইতিহাসবিদ রশিদ খালিদি আল-কাসসামের ভূমিকার মূল্যায়নে বলেন,
তিনি জনগণকে ব্রিটিশদের সঙ্গে অভিজাতদের সমঝোতাভিত্তিক রাজনীতি থেকে দূরে সরিয়ে আনতে গুরুত্বপূর্ণ ভূমিকা রেখেছিলেন এবং তাদেরকে ব্রিটিশ ও জায়নবাদীদের বিরুদ্ধে গণভিত্তিক সশস্ত্র সংগ্রামের "সঠিক" পথটি দেখিয়ে দেন।

ইসরায়েলের প্রথম প্রধানমন্ত্রী ডেভিড বেন-গুরিয়ন আল-কাসসামের তুলনা করেছেন আরবদের সঙ্গে যুদ্ধে নিহত জায়নবাদী যোদ্ধা জোসেফ ট্রাম্পেলডোরের সঙ্গে। ইসরায়েলি ইতিহাসবিদ টম সেগেভ এই স্মৃতিচারণ উল্লেখ করে বলেন যে, আল-কাসসাম যোদ্ধাদের নেতৃত্ব দিয়েছিলেন যেভাবে এবং পরবর্তী ইন্তিফাদার যোদ্ধারা যে ধরনের লড়াই করেছে তা মেনাখেম বেগিন নেতৃত্বাধীন দলের লড়াইয়ের মতই ছিল।

আল-কাসসামের বিদ্রোহ পরিণামে ব্যর্থ হলেও তার প্রভাব পরবর্তী সশস্ত্র সংগঠনগুলোর উত্থানকে অনুপ্রাণিত করে। তার জানাজায় বিপুল জনসমাগম ঘটে। এটি ফিলিস্তিনিদের মধ্যে জাতীয় ঐক্যের দৃঢ় প্রকাশ হিসেবে চিহ্নিত হয়। ১৯৬০-এর দশকে গঠিত ফিলিস্তিনি ফেদাইনরা আল-কাসসামকে নিজেদের অনুপ্রেরণার উৎস হিসেবে দেখত। ফিলিস্তিনি সশস্ত্র আন্দোলন ফাতাহের প্রতিষ্ঠাতারা তাদের সংগঠনের প্রাথমিক পর্যায়ে নিজেদেরকে "কাসসামিয়ুন" বলে ডাকতেন। পপুলার ফ্রন্ট ফর দ্য লিবারেশন অফ প্যালেস্টাইন এর বিশিষ্ট সদস্য লাইলা খালিদ নিজ সংগঠন সম্পর্কে বলেছেন যে, আল-কাসসামের সংগ্রামের শেষ যেখান থেকে হয়েছে, সেখান থেকেই তার সংগঠনের কাজ শুরু হয়েছে। আল-কাসসামের প্রজন্ম যে বিপ্লব সূচনা করেছিলেন তাদের প্রজন্ম তা সমাপ্ত করতে দৃঢ়প্রতিজ্ঞ।

ফিলিস্তিনের সশস্ত্র আন্দোলন হামাসের সামরিক শাখা ইজ্ আদ-দীন আল-কাসসাম ব্রিগেড তার নাম অনুসারে প্রতিষ্ঠিত হয়েছে। তারা যে স্বল্পপাল্লার রকেট তৈরি ও ব্যবহার করে সেটিও তার নামানুসারে নামকরণ করা হয়েছে কাসসাম রকেট।

## তথ্যসূত্র

## গ্রন্থপঞ্জি

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

বিষয়শ্রেণী:১৮৮২-এ জন্ম
বিষয়শ্রেণী:১৯৩৫-এ মৃত্যু
বিষয়শ্রেণী:২০শ-শতাব্দীর ইমাম
বিষয়শ্রেণী:আল-আজহার বিশ্ববিদ্যালয়ের প্রাক্তন শিক্কার্থী‌
বিষয়শ্রেণী:মেন্ডেটরি প্যালেস্টাইনে আরব অভিবাসী
বিষয়শ্রেণী:যুদ্ধে নিহত গেরিলা
বিষয়শ্রেণী:উসমানীয় আরব
বিষয়শ্রেণী:ফিলিস্তিনি যোদ্ধা
বিষয়শ্রেণী:বৈরুত ভিলায়েতের ব্যক্তিত্ব
বিষয়শ্রেণী:হাইফার ব্যক্তি
বিষয়শ্রেণী:জাবলাহর ব্যক্তিত্ব
বিষয়শ্রেণী:সিরিয়ান ইমাম
বিষয়শ্রেণী:সিরিয়ান সুফি
বিষয়শ্রেণী:প্রথম বিশ্বযুদ্ধে ধর্মীয় ব্যক্তি
বিষয়শ্রেণী:ফরাসি-সিরিয়ান যুদ্ধের ব্যক্তিত্ব
বিষয়শ্রেণী:আল-আজহার বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সিরীয় সুফি
বিষয়শ্রেণী:সিরীয় সুন্নি মুসলিম
বিষয়শ্রেণী:ব্রিটিশ সাম্রাজ্যের বিরুদ্ধে প্রতিরোধ